U srijedu 16. kolovoza nakladnička kuća Znanje nakon dugo vremena ponovno otvara vlastitu knjižaru u Zagrebu, u prostoru bivše knjižare Algoritam Mozaik, na adresi Gajeva 1 kod hotela Dubrovnik.

U knjižari će, najavljuju, biti zastupljeni naslovi brojnih hrvatskih nakladnika, najnovija izdanja svjetskih i domaćih bestselera, publicistike i stručne literature, darovni program kao i program papirnice.

Osim toga, u knjižari će se ponovno naći veliki izbor knjiga na stranim jezicima iz svih područja te bogati odjel multimedije. U prizemlju će na velikom odjelu za djecu biti slikovnice, knjige i najpopularnije društvene igre. Ljubitelji stripova moći će uživati u brojnim hrvatskim i stranim izdanjima, a bit će tu i veliki izbor kompjutorskih igara i filmskih DVD-ova, kako stoji u najavi.

U knjižari planiraju organizirati različita događanja, promocije knjiga, te gostovanja stranih i domaćih autora.